তথ্যবিবরণী নম্বর : ৩০৬৫

স্বাধীনতা বিরোধীরা এখনো ষড়যন্ত্র করছে

 --- আইনমন্ত্রী

ঢাকা, ৩ ভাদ্র (১৮ আগস্ট) :

 আইন, বিচার ও সংসদ বিষয়ক মন্ত্রী আনিসুল হক বলেছেন, আমাদের মধ্যে এখনো ষড়যন্ত্র আছে। তার কারণ স্বাধীনতা বিরোধী শক্তি রাজাকার, আলবদর ও আলশামস তাদের তো কিছু লিগ্যাসি আছে। এই লিগ্যাসি দিয়েই তারা এখন ষড়যন্ত্র করছে। তারা এখন যে ষড়যন্ত্র করছে তা বাংলাদেশকে আরো ৫০ বছর পিছিয়ে দেয়ার ষড়যন্ত্র¿। তিনি বলেন, এই ষড়যন্ত্র থাকবেই। তাই এই ষড়যন্ত্রের ব্যাপারে সকলকে সজাগ থাকতে হবে এবং ষড়যন্ত্রকে নির্মূল করতে হবে।

 মন্ত্রী আজ ঢাকায় নিবন্ধন অধিদপ্তর প্রাঙ্গণে জাতির পিতা বঙ্গবন্ধু শেখ মুজিবুর রহমানের ৪৪তম শাহাদতবার্ষিকী ও জাতীয় শোক দিবস উপলক্ষে আইন, বিচার ও সংসদ বিষয়ক মন্ত্রণালয়ের উদ্যোগে আয়োজিত আলোচনা সভায় সভাপতির বক্তৃতায় এসব কথা বলেন।

 মন্ত্রী বলেন, ‘জাতির পিতাকে হত্যার কলঙ্ক আমরা কোনো দিন ঘুচাতে পারবো না। আমরা বঙ্গবন্ধু হত্যার বিচার করেছি। এখন আমরা যদি বাংলাদেশের সকল মানুষের মুখে হাসি ফুটাতে পারি তাহলে বঙ্গবন্ধুর প্রতি আমাদের ঋণ কিছুটা হলেও শোধ করতে পারবো’।

 আইনমন্ত্রীর সভাপতিত্বে সভায় অন্যদের মধ্যে লেজিসলেটিভ ও সংসদ বিষয়ক বিভাগের সিনিয়র সচিব মোহাম্মদ শহিদুল হক, আইন ও বিচার বিভাগের সচিব মোঃ গোলাম সারোয়ার, নিবন্ধন অধিদপ্তরের মহাপরিদর্শক খান মোঃ আব্দুল মান্নান, লেজিসলেটিভ ও সংসদ বিষয়ক বিভাগের অতিরিক্ত সচিব নরেন দাস বঙ্গবন্ধুর জীবন আলেখ্য নিয়ে আলোচনা করেন।

 সভাশেষে বঙ্গবন্ধু ও তাঁর পরিবারের শহিদ সদস্যদের রূহের মাগফেরাত কামনা করে দোয়া করা হয়।

#

রেজাউল/নাইচ/রফিকুল/মোশারফ/জয়নুল/২০১৯/২০৫০ঘণ্টা

তথ্যবিবরণী নম্বর : ৩০৬৪

বঙ্গবন্ধুর চেতনাকে ধারণ করতে হলে তাঁর স্বপ্নগুলোকে বাস্তবায়ন করতে হবে

 --- শ্রম প্রতিমন্ত্রী

ঢাকা, ৩ ভাদ্র (১৮ আগস্ট) :

 শ্রম ও কর্মসংস্থান প্রতিমন্ত্রী বেগম মন্নুজান সুফিয়ান বলেছেন, বঙ্গবন্ধুর চেতনাকে ধারণ করতে হলে তাঁর স্বপ্নগুলোকে বাস্তবায়ন করতে হবে। বঙ্গবন্ধুর স্বপ্নের সোনার বাংলা সফল হবে যদি সবাই মিলে দেশকে উন্নত-সমৃদ্ধ দেশ হিসেবে প্রতিষ্ঠা করতে পারি।

 প্রতিমন্ত্রী আজ মন্ত্রণালয়ের সম্মেলনকক্ষে জাতীয় শোক দিবস এবং জাতির পিতা বঙ্গবন্ধু শেখ মুজিবুর রহমানের ৪৪তম শাহাদতবার্ষিকী উপলক্ষে আলোচনা ও দোয়া মাহফিলে প্রধান অতিথির বক্তৃতায় এসব কথা বলেন।

 প্রতিমন্ত্রী বলেন, ‘বঙ্গবন্ধুর চেতনাকে ধারণ করে সকলে মিলে এক সাথে কাজ করে ২০৪১ সালের উন্নত-সমৃদ্ধ দেশ গঠনে আত্মনিয়োগ করবো আজকের দিনে এই হোক আমাদের শপথ।

 শ্রমসচিব কে এম আলী আজমের সভাপতিত্বে অতিরিক্ত সচিব ড. মোল্লা জালাল উদ্দিন, ড. রেজাউল হক, কলকারখানা ও প্রতিষ্ঠান পরিদর্শন অধিদপ্তরের মহাপরিদর্শক শিবনাথ রায়, অতিরিক্ত সচিব সাকিউন নাহার এবং শ্রম অধিদপ্তরের মহাপরিচালক এ কে এম মিজানুর রহমান-সহ মন্ত্রণালয়ে ঊর্ধ্বতন কর্মকর্তাগণ আলোচনায় অংশ নেন।

 পরে বঙ্গবন্ধু ও তাঁর পরিবারের সকল শহিদের রুহের মাগফেরাত কামনায় দোয়া মাহফিল এবং বিশেষ মোনাজাত করা হয়।

#

আকতারুল/নাইচ/রফিকুল/মোশারফ/জয়নুল/২০১৯/২০৩০ঘণ্টা

তথ্যবিবরণী নম্বর : ৩০৬৩

**আগামীকাল থেকে কোরবানির চামড়া বেচা-কেনা শুরু**

ঢাকা, ৩ ভাদ্র (১৮ আগস্ট) :

পবিত্র ঈদুল আজহায় সংগৃহীত কাঁচা চামড়া আগামীকাল থেকে বেচা-কেনা শুরু করতে একমত হয়েছেন চামড়া শিল্প সংশ্লিষ্ট ব্যবসায়ীরা। বাণিজ্য মন্ত্রণালয়ে আয়োজিত এক বৈঠকে বাংলাদেশ হাইড এন্ড স্কিন মার্চেন্ট এসোসিয়েশন এবং বাংলাদেশ ট্যানার্স এসোসিয়েশনের নেতারা সম্মিলিতভাবে আজ এ সিদ্ধান্তে উপনীত হয়েছেন। শিল্পমন্ত্রী নূরুল মজিদ মাহমুদ হুমায়ূন এতে সভাপতিত্ব করেন।

শিল্পমন্ত্রী বলেন, উদীয়মান চামড়া শিল্পের স্বার্থ রক্ষায় বর্তমান সরকার সম্ভব সব ধরনের নীতি সহায়তা দেবে। সরকার চামড়া ব্যবসার নামে কাউকে জিম্মি করতে দেবে না। তিনি এ শিল্পের ঐতিহ্য রক্ষায় ট্যানারি মালিক, আড়তদার, ব্যবসায়ী-সহ সংশ্লিষ্ট সবাইকে পেশাদারিত্বের সাথে কাজ করার পরামর্শ দেন।

বৈঠকে প্রধানমন্ত্রীর বেসরকারি শিল্প ও বিনিয়োগ উপদেষ্টা সালমান ফজলুর রহমান, বাণিজ্য মন্ত্রণালয়ের সিনিয়র সচিব মোঃ মফিজুল ইসলাম, শিল্পসচিব মোঃ আবদুল হালিম, অর্থ মন্ত্রণালয়, বাংলাদেশ ব্যাংক, চামড়া শিল্প সংশ্লিষ্ট বিভিন্ন সংগঠন, জেলা পর্যায়ের চামড়া ব্যবসায়ী নেতৃবৃন্দ-সহ সংশ্লিষ্ট প্রতিষ্ঠানের প্রতিনিধিরা উপস্থিত ছিলেন।

বৈঠকে পবিত্র ঈদুল আজহায় চামড়া সংগ্রহ পরিস্থিতি পর্যালোচনা করা হয়। এ সময় মাঠ পর্যায়ের চামড়া ব্যবসায়ী জানান, অতিরিক্ত গরমের কারণে এ বছর দেশজুড়ে প্রায় ১০ হাজার পশুর চামড়া নষ্ট হয়েছে। গণমাধ্যমে পশুর চামড়া পুঁতে ফেলার যে দৃশ্য ধারণ করা হয়েছে, তা উদ্দেশ্য প্রণোদিত বলে তারা উল্লেখ করেন। এর মাধ্যমে দেশের উদীয়মান চামড়া শিল্পখাতের প্রবৃদ্ধি ঠেকানো এবং ভাবমূর্তি নষ্ট করার ষড়যন্ত্র থাকতে পারে বলে তারা মন্তব্য করেন। তারা ভবিষ্যতে কোরবানির পশুর চামড়া নিয়ে যে কোনো ধরনের ষড়যন্ত্র মোকাবিলায় শিল্প, বাণিজ্য ও অর্থ মন্ত্রণালয়, এফবিসিসিআই, চামড়া শিল্প সংশ্লিষ্ট সংগঠন, জেলা পর্যায়ে ব্যবসায়ী প্রতিনিধি ও অভিজ্ঞ চামড়া শিল্প উদ্যোক্তাদের নিয়ে একটি কমিশন গঠনের পরামর্শ দেন।

বৈঠকে ট্যানারি মালিকরা আগামী তিন মাসের মধ্যে সংগৃহীত কোরবানির পশুর চামড়া কেনার প্রতিশ্রুতি দেন। একই সাথে তারা আড়তদারদের বকেয়া পাওনা পরিশোধের বিষয়েও আশ্বস্ত করেন। অন্যদিকে আড়তদাররা দীর্ঘদিনের ব্যবসায়িক সম্পর্কের প্রতি আস্থা রেখে ট্যানারি মালিকদের কাছে চামড়া সরবরাহের নিশ্চয়তা দেন।

বৈঠকে আড়তদারদের বিগত বছরগুলোর বকেয়া পাওনা পরিশোধের বিষয়ে এফবিসিসিআই’র মধ্যস্থতায় ২২ আগস্ট উভয় পক্ষকে নিয়ে একটি সভা আয়োজনের সিদ্ধান্ত গৃহীত হয়। ওই সভায় ট্যানারি মালিকরা আড়তদারদের বকেয়া পাওনা পরিশোধের কৌশল নিয়ে বিস্তারিত আলোচনা করবেন। একই সাথে প্রকৃত ঋণগ্রস্ত ট্যানারি মালিকদের ব্যবসা পরিচালনার সুবিধার্থে প্রয়োজনীয় সহায়তার ব্যাপারেও সরকারের কাছে সুপারিশ করবে বলে জানানো হয়।

#

জলিল/ফারহানা/মোশারফ/জয়নুল/২০১৯/২০২০ঘণ্টা

তথ্যবিবরণী নম্বর : ৩০৬২

জিয়াউর রহমান বঙ্গবন্ধু হত্যায় ওতপ্রোতভাবে জড়িত

 --- তথ্যমন্ত্রী

ঢাকা, ৩ ভাদ্র (১৮ আগস্ট) :

 তথ্যমন্ত্রী ড. হাছান মাহ্‌মুদ বলেছেন, জিয়াউর রহমান বঙ্গবন্ধু হত্যায় ওতপ্রোতভাবে জড়িত। জিয়া-সহ হত্যাকাণ্ডের নেপথ্য কুশীলবদের বিচার না হওয়া পর্যন্ত জাতির পিতার হন্তারকদের বিচার সম্পূর্ণ হবে না।

 আজ রাজধানীর কাকরাইলে তথ্য ভবনে জাতীয় শোক দিবস উপলক্ষে তথ্য মন্ত্রণালয়ের চলচ্চিত্র ও প্রকাশনা অধিদপ্তর, গণযোগাযোগ অধিদপ্তর এবং চলচ্চিত্র সেন্সর বোর্ড আয়োজিত সভায় প্রধান আলোচকের বক্তব্যে জাতির পিতার জীবনকে অকুতোভয় সংগ্রামের এক অনন্য উদাহরণ হিসেবে উল্লেখ করে তার পরিবারের সদস্যদের প্রতি গভীর শ্রদ্ধা জানিয়ে তিনি এসব কথা বলেন।

 ‘বঙ্গবন্ধু হত্যার নেপথ্য কুশীলবদের বিচারের জন্য একটি কমিশন গঠন এখন সময়ের দাবি বর্ণনা করে তথ্যমন্ত্রী বলেন, বিচার এখনো সম্পূর্ণ হয়নি, কারণ পলাতক খুনি ও বঙ্গবন্ধু হত্যার নেপথ্যের কুশীলবদের বিচার এখনো হয়নি। এজন্য একটি কমিশন গঠন করে বিচার সম্পন্ন হলে তা ন্যায় প্রতিষ্ঠার উদাহরণ হয়ে থাকবে’।

 এ সময় জিয়াউর রহমানের স্ত্রী বেগম খালেদা জিয়ার কারাবাস নিয়ে বিএনপি মহাসচিবের মন্তব্য ‘বেগম জিয়া পাকিস্তানি সেনাদের কাছে যে সম্মান পেয়েছিলেন, এখন তাও পাচ্ছেন না -এর প্রেক্ষিতে তথ্যমন্ত্রী বলেন, এমন মন্তব্যে স্বভাবতই প্রশ্ন জাগে, যেখানে মুক্তিযুদ্ধের সময় মুক্তি বাহিনীর কাউকে পানি খাওয়ানোর অপরাধেই পাকিস্তানি সেনারা মানুষ হত্যা করেছে, দুই লাখ সত্তর হাজার মা-বোনের ইজ্জত লুণ্ঠন করেছে, সেই পাকিস্তানি সেনারাই বেগম খালেদা জিয়াকে এতো খাতিরের কারণ কি? তদন্তের মাধ্যমে তা জানার চেষ্টা করা উচিত।

 ‘বঙ্গবন্ধু হত্যার পরই ষড়যন্ত্রকারীরা ইতিহাস বিকৃতির পাঁয়তারা শুরু করে উল্লেখ করে উদাহরণস্বরূপ মন্ত্রী বলেন, বিএনপির এক সময়ের নেতা সাদেক হোসেন খোকা বলেছিলেন তিনি না কি ঢাকা থেকে চট্টগ্রাম বেতারে দেওয়া জিয়াউর রহমানের ঘোষণা শুনে যুদ্ধে গিয়েছিলেন, যা সর্বৈব মিথ্যা। কারণ, চট্টগ্রাম বেতারের তখনকার সম্প্রচার আওতা ছিল ১০ কিলোওয়াট, যা কার্যত ছিল ৬ কিলোওয়াট। এখন তা ১০০ কিলোওয়াট হলেও চট্টগ্রামের বাইরে বেশি দূর তা শোনা যায় না’।

 স্বাধীনতার ঘোষণা প্রসঙ্গে ড. হাছান মাহ্মুদ আরো বলেন, ‘বঙ্গবন্ধুর দেয়া স্বাধীনতার ঘোষণা প্রথম চট্টগ্রাম বেতার কেন্দ্র থেকে পাঠ করেন চট্টগ্রাম আওয়ামী লীগের সভাপতি এম এ হান্নান। তারপর তারা একজন সেনা অফিসার দিয়ে ঘোষণা পাঠ করানোর জন্য জিয়াকে পাঠ করতে দেন। প্রথমবার জিয়াউর রহমান ভুল পড়েন, পরে তা শুধরে আবার পাঠ করেন। তিনি সেটা চার দেয়ালের মধ্যে পাহারায় থেকে পাঠ করেছিলেন আর চট্টগ্রাম আওয়ামী লীগ অফিসের কর্মচারী নূরুল হক জীবন বাজি রেখে ২৬ মার্চ সারা চট্টগ্রাম শহরে বঙ্গবন্ধুর স্বাধীনতার ঘোষণা রিকশায় মাইকিং করেছে’।

 ‘স্কুলের পিয়ন ঘণ্টা বাজালে ছুটি হয়, তার মানে এই নয় যে ছুটি দেওয়ার মালিক সে, তেমনি স্বাধীনতার ঘোষণা দানকারীর আর ঘোষণার পাঠকের পার্থক্যও না বোঝার কোনো কারণ নেই’, বলেন তথ্যমন্ত্রী।

 তথ্য প্রতিমন্ত্রী ডাঃ মোঃ মুরাদ হাসান তার বিশেষ আলোচকের বক্তব্যেও বঙ্গবন্ধু হত্যার নেপথ্য ভূমিকার জন্য জিয়াউর রহমানের মরণোত্তর বিচার দাবি করেন।

 চলচ্চিত্র ও প্রকাশনা অধিদপ্তরের মহাপরিচালক মোহাম্মদ ইসতাক হোসেনের সভাপতিত্বে সভায় তথ্যসচিব আবদুল মালেক, গণযোগাযোগ অধিদপ্তরের মহাপরিচালক মোহাম্মদ জাকির হোসেন, চলচ্চিত্র সেন্সর বোর্ডের ভাইস চেয়ারম্যান মোঃ নিজামূল কবীর তাদের বক্তব্যে বঙ্গবন্ধুর জীবন ও কর্মের ওপর আলোকপাত করেন।

 প্রধান তথ্য অফিসার সুরথ কুমার সরকার, তথ্য মন্ত্রণালয়ের অতিরিক্ত সচিব মোঃ আজহারুল হক, বাংলাদেশ চলচ্চিত্র উন্নয়ন কর্পোরেশনের ব্যবস্থাপনা পরিচালক আবদুল করিম, বাংলাদেশ বেতারের মহাপরিচালক নারায়ণ চন্দ্র শীল, জাতীয় গণমাধ্যম ইন্সটিটিউটের মহাপরিচালক শাহিন ইসলাম, ফিল্ম আর্কাইভের মহাপরিচালক বিধান চন্দ্র কর্মকার, প্রেস কাউন্সিলের সচিব মোঃ শাহ আলম, তথ্য অধিদফতরের অতিরিক্ত প্রধান তথ্য অফিসার ফায়জুল হক-সহ তথ্য মন্ত্রণালয় সংশ্লিষ্ট সংস্থাগুলোর কর্মকর্তা-কর্মচারীরা সভায় অংশ নেন।

#

আকরাম/ফারহানা/মোশারফ/জয়নুল/২০১৯/২০০০ঘণ্টা

তথ্যবিবরণী নম্বর : ৩০৬১

বঙ্গবন্ধু বিশ্বের নির্যাতিত জনগোষ্ঠীর অনুপ্রেরণা

 --- যুব ও ক্রীড়া প্রতিমন্ত্রী

ঢাকা, ৩ ভাদ্র (১৮ আগস্ট) :

 যুব ও ক্রীড়া প্রতিমন্ত্রী মোঃ জাহিদ আহসান রাসেল বলেছেন, বঙ্গবন্ধু শুধু একটি রাজনৈতিক দলের নয়; শুধু বাংলাদেশের নয়; বঙ্গবন্ধু সারা বিশ্বের মুক্তিকামী মানুষের পক্ষের কণ্ঠস্বর। বিশ্বের নির্যাতিত জনগোষ্ঠীর অনুপ্রেরণার উৎস, সাহস ও শক্তি। তিনি বলেন, জাতির পিতা ছিলেন মানবিক মূল্যবোধ সম্পন্ন একজন বিচক্ষণ ব্যক্তিত্ব। প্রতিমন্ত্রী তরুণ প্রজন্মকে মুক্তিযুদ্ধ ও বঙ্গবন্ধু সম্পর্কে আরো বেশি জানার আহ্বান জানিয়ে বলেন, বঙ্গবন্ধু ছিলেন যুব শক্তির মূর্ত প্রতীক। তিনি শুধু ক্রীড়ানুরাগী ছিলেন না, একজন সফল ক্রীড়াবিদ ও ক্রীড়া সংগঠক ছিলেন। তরুণ প্রজন্মকে জাতির পিতার আদর্শ অনুসরণ করতে হবে।

 যুব ও ক্রীড়া মন্ত্রণালয় কর্তৃক জাতির পিতা বঙ্গবন্ধু শেখ মুজিবুর রহমানের ৪৪তম শাহাদতবার্ষিকী উপলক্ষে আয়োজিত আলোচনা সভায় প্রধান অতিথির বক্তব্যে তিনি এসব কথা বলেন।

 প্রতিমন্ত্রী এ সময় স্বাধীন সার্বভৌম বাংলাদেশ প্রতিষ্ঠার পথ পরিক্রমায় সংঘটিত বিভিন্ন রক্তক্ষয়ী সংগ্রামে বঙ্গবন্ধুর বিচক্ষণ ও অসাধারণ নেতৃত্বের কথা শ্রদ্ধাভরে স্মরণ করেন।

 অনুষ্ঠানে সভাপতি হিসেবে উপস্থিত ছিলেন যুব ও ক্রীড়া সচিব ড. মোঃ জাফর উদ্দীন। এছাড়াও য্বু ও ক্রীড়া মন্ত্রণালয়ের কর্মকর্তা ও কর্মচারীবৃন্দ এবং বিভিন্ন দপ্তর ও সংস্থার কর্মকর্তারা উপস্থিত ছিলেন।

#

আরিফ বিল্লাহ/ফারহানা/মোশারফ/জয়নুল/২০১৯/১৯৩০ঘণ্টা

তথ্যবিবরণী নম্বর : ৩০৬০

**মন্ত্রণালয়ের কর্মকর্তা-কর্মচারীদের সাথে কৃষিমন্ত্রীর ঈদের শুভেচ্ছা বিনিময়**

ঢাকা, ৩ ভাদ্র (১৮ আগস্ট) :

 আজ কৃষি মন্ত্রণালয়ের সম্মেলন কক্ষে পবিত্র ঈদুল আজহা পরবর্তী শুভেচ্ছা বিনিময় অনুষ্ঠান অনুষ্ঠিত হয়। অনুষ্ঠানের শুরুতে জাতি পিতা বঙ্গবন্ধু শেখ মুজিবুর রহমানের স্মৃতির প্রতি শ্রদ্ধা নিবেদন করে দাঁড়িয়ে এক মিনিট নীরবতা পালন করা হয়। মন্ত্রণালয়ের ঊর্ধ্বতন কর্মকর্তা, অধীনস্থ দপ্তরের প্রধানগণ, মন্ত্রণালয়ের সকল স্তরের কর্মকর্তা/কর্মচারীদের সঙ্গে ঈদ শুভেচ্ছা বিনিময় করেছেন কৃষিমন্ত্রী ড. মোঃ আব্দুর রাজ্জাক।

 মন্ত্রী বলেন, এবারের ঈদ আনন্দের হয়েছে। বাংলাদেশের মানুষ দুর্যোগ দুর্বিপাক মেকাবিলা করে মাথা উঁচু করে বেঁচে থাকার জাতি। তারা শত কষ্টের মধ্যেও হাসতে জানে, আনন্দ করতে জানে। তারা সকল কিছু মোকাবিলা করে। এর ফলে তাদের আনন্দে ঘাটতি থাকে না।

 এবারের বন্যা প্রসঙ্গে তিনি বলেন, পদ্মা, মেঘনা, যমুনার অববাহিকায় বসবাসরত এ দেশের মানুষ প্রকৃতির সাথে সংগ্রাম করে বেঁচে রয়েছে যুগ যুগ ধরে। এবারের বন্যায়ও তাই করেছে। তবে আমনের যে লক্ষ্যমাত্রা নির্ধারণ করা হয়েছে তা অর্জন হবে। পানির কারণে যে সব জায়গায় ধান চাষ করা যাবে না, সে সব জায়গায় রবিশস্য আবাদ করা হবে। কৃষকদের বিনামূল্যে বীজ, সার-সহ অন্যান্য কৃষি উপকরণ দেওয়া হবে। পানি নামার সাথে সাথে যাতে করে কৃষক চাষাবাদ করতে পারে, সে জন্য সব জেলায় ইতোমধ্যে মাসকালাই বীজ প্রেরণ করা হয়েছে চাষের জন্য।

 কৃষিমন্ত্রী বলেন, সনাতন কৃষি থেকে আধুনিক, বাণিজ্যিক কৃষিতে যেতে হবে। তা না হলে কৃষি ও কৃষককে বাঁচানো যাবে না। বন্যায় ক্ষতিগ্রস্তদের ক্ষতি পুষিয়ে নিতে ইতোমধ্যে ১শ ২০ কোটি টাকা প্রণোদনা বাবদ বরাদ্দ রাখা হয়েছে। প্রধানমন্ত্রী শেখ হাসিনা বলেছেন, প্রয়োজনে আরো বেশি দেওয়া হবে; জানালেন কৃষিমন্ত্রী।

 যুগ্মসচিব হাসানুজ্জামান কল্লোলের সঞ্চালনায় অনুষ্ঠানে সভাপতিত্ব করেন কৃষি সচিব মোঃ নাসিরুজ্জামান ।

#

গিয়াস/ফারহানা/মোশারফ/রেজাউল/২০১৯/১৮১৬ ঘণ্টা

তথ্যবিবরণী নম্বর : ৩০৫৯

**জাতির পিতার আদর্শকে বুকে ধারণ করতে হবে**

 **-- ভূমিমন্ত্রী**

ঢাকা, ৩ ভাদ্র (১৮ আগস্ট) :

 ভূমিমন্ত্রী সাইফুজ্জামান চৌধুরী বলেছেন, ১৫ আগস্টের শোককে শক্তিতে রূপান্তর করতে হবে; জাতির পিতার আদর্শকে আমাদের বুকে ধারণ করতে হবে। জাতির পিতার স্বপ্ন - ক্ষুধামুক্ত, দারিদ্র্যমুক্ত, দুর্নীতিমুক্ত অসাম্প্রদায়িক স্বপ্নের সোনার বাংলা গড়ে তুলতে আমাদের সবাইকে একসাথে কাজ করতে হবে।

 স্বাধীনতার মহান স্থপতি জাতির পিতা বঙ্গবন্ধু শেখ মুজিবুর রহমানের ৪৪তম শাহাদতবার্ষিকী ও জাতীয় শোক দিবস উপলক্ষে আজ ভূমি মন্ত্রণালয়ের সম্মেলন কক্ষে মন্ত্রণালয় কর্তৃক আয়োজিত আলোচনা সভা ও দোয়া মাহফিলে প্রধান অতিথির বক্তব্যে মন্ত্রী এসব কথা বলেন।

 আলোচনা সভায় আরো বক্তব্য রাখেন ভূমি আwপল বোর্ডের চেয়ারম্যান মোঃ আবদুল হান্নান, ভূমি মন্ত্রণালয়ের অতিরিক্ত সচিব আনিস মাহমুদ, আতাউর রহমান ও সিরাজ উদ্দিন এবং প্রশাসনিক কর্মকর্তা মোঃ হযরত আলী।

 মন্ত্রী বলেন, ২০০৯ সাল থেকে প্রধানমন্ত্রী শেখ হাসিনার বলিষ্ঠ নেতৃত্বে এ তিন মেয়াদে বাংলাদেশের যে আমূল পরিবর্তন হয়েছে তা অবিশ্বাস্য। সকল পর্যায়ে মৌলিক চাহিদা পূরণ করে সফলতা অর্জন করার সাথে সাথে সামগ্রিক অর্থনীতিতে উন্নয়নের ধারা বজায় রাখার জন্য বিশ্বে বাংলাদেশ আজ একটি রোল মডেলে পরিণত হয়েছে।

 ভূমি মন্ত্রণালয়ের কর্মকর্তাদের উদ্দেশে মন্ত্রী দুর্নীতিমুক্ত জনসেবা প্রদানের আহ্বান জানান। তিনি বলেন, দুর্নীতিমুক্ত জনসেবা প্রদান দেশকে ভালোবাসার নামান্তর। পরে ১৯৭৫ সালের ১৫ই আগস্ট বঙ্গবন্ধু ও তাঁর পরিবারের সদস্যসহ শাহাদতবরণকারী সবার রুহের মাগফিরাত কামনা করে দোয়া ও মোনাজাত করা হয়।

#

আব্দুল্লাহ/ফারহানা/মোশারফ/রেজাউল/২০১৯/১৭৫৫ ঘণ্টা

তথ্যবিবরণী নম্বর : ৩০৫৮

**স্বাস্থ্যমন্ত্রীর সাথে আওয়ামী লীগের ডেঙ্গু প্রতিরোধ সেলের বৈঠক**

ঢাকা, ৩ ভাদ্র (১৮ আগস্ট) :

 ডেঙ্গু প্রতিরোধে সমন্বিত উদ্যোগ গ্রহণে করণীয় বিষয়ে স্বাস্থ্য ও পরিবার কল্যাণ মন্ত্রী জাহিদ মালেকের সাথে আজ ১৮ আগস্ট সচিবালয়ে মতবিনিময় করে বাংলাদেশে আওয়ামী লীগের ডেঙ্গু প্রতিরোধ ও চিকিৎসা মনিটরিং সেল। সভায় ডেঙ্গু প্রতিরোধে করণীয় ও জনসচেতনতা সৃষ্টিতে প্রচারণা বিষয়ে আলোচনা হয়। ডেঙ্গু রোগের বিস্তার রোধে স্বাস্থ্য ও পরিবার কল্যাণ মন্ত্রণালয়, সিটি কর্পোরেশন ও এলজিআরডি মন্ত্রণালয়ের সাথে সমন্বিতভাবে কাজ করার ওপর বৈঠকে গুরুত্ব দেয়া হয়। পাশাপাশি এডিস মশার বংশ বিস্তার কমাতে জনগণের সচেতনতা বাড়াতে প্রচারণা বৃদ্ধি করার বিষয়েও আলোচনা করা হয়।

 সভায় বাংলাদেশ আওয়ামী লীগ ডেঙ্গু প্রতিরোধ ও চিকিৎসা মনিটরিং সেলের আহ্বায়ক ও বিএমএ সভাপতি ডা. মোস্তফা জালাল মহিউদ্দিন, বাংলাদেশ আওয়ামী লীগের স্বাস্থ্য ও জনসংখ্যা বিষয়ক সম্পাদক ডা. রোকেয়া সুলতানা, বিএসএমএমইউ’র উপাচার্য ও কমিটির সদস্য অধ্যাপক ডা. কনক কান্তি বড়–য়া, স্বাচিপ মহাসচিব ডা. এম এ আজিজ, বিপিএসপিএ’র মহাসচিব ডা. জামাল উদ্দিন চৌধুরী, ডা. এহসানুল কবীর, ডা. রউফ সরদার,

 ডা. কামরুল হাসান মিলন, ডা. পুরবী রাণী দেবনাথ, ডা. আবু ইউসুফ ফকির, ডা. মো. জাবেদ প্রমূখ উপস্থিত ছিলেন।

#

মাইদুল/অনসূয়া/পরীক্ষিৎ/শামীম/২০১৯/১৫৫৯ ঘণ্টা

তথ্যবিবরণী নম্বর : ৩০৫৭

**দেশের ডেঙ্গু পরিস্থিতি**

ঢাকা, ৩ ভাদ্র (১৮ আগস্ট) :

 স্বাস্থ্য অধিদপ্তরের হেলথ ইমার্জেন্সি অপারেশন সেন্টার ও কন্ট্রোল রুমের সর্বশেষ তথ্য অনুযায়ী গত জানুয়ারি থেকে আজ পর্যন্ত হাসপাতালগুলোতে সর্বমোট ডেঙ্গু আক্রান্ত ভর্তি রোগীর সংখ্যা ৫৩ হাজার ১৮২ জন। তার মধ্যে চিকিৎসা শেষে ছাড়পত্র নিয়ে চলে গেছেন ৪৫ হাজার ৯৭৪ জন। আর এ যাবত ডেঙ্গু রোগে মারা গেছেন ৪০ জন।

 বর্তমানে সারাদেশের হাসপাতালগুলোতে ভর্তিকৃত ডেঙ্গুরোগী আছেন ৭ হাজার ১৬৮ জন, যার মধ্যে ঢাকা বিভাগে ৩ হাজার ৬৬৮ জন।

 গত ২৪ ঘণ্টায় সারাদেশে নতুন ১ হাজার ৭০৬ জন ডেঙ্গুরোগী হাসপাতালে ভর্তি হয়েছেন, যার মধ্যে ঢাকা শহরে ৭৩৪ জন।

#

আয়শা/**অনসূয়া**/**পরীক্ষিৎ**/**আসমা**/**২০১৯**/**১৪৩০ ঘণ্টা**

তথ্যবিবরণী নম্বর : ৩০৫৬

**কয়েকটি নদী বন্দরে ১ নম্বর সতর্ক সংকেত**

ঢাকা, ৩ ভাদ্র (১৮ আগস্ট) :

 ঢাকা, ফরিদপুর, মাদারিপুর, কুষ্টিয়া, যশোর, খুলনা, বরিশাল, পটুয়াখালী, কুমিল্লা, নোয়াখালী, চট্টগ্রাম এবং কক্সবাজার অঞ্চলসমূহের ওপর দিয়ে দক্ষিণ ও দক্ষিণ-পূর্ব দিক থেকে ঘণ্টায় ৪৫ থেকে
৬০ কিঃমিঃ বেগে বৃষ্টি বা বজ্রবৃষ্টিসহ অস্থায়ীভাবে দমকা বা ঝড়ো হাওয়া বয়ে যেতে পারে। এসব এলাকার নদী বন্দরসমূহকে ১ নম্বর সতর্ক সংকেত দেখাতে বলা হয়েছে।

 দুর্যোগ ব্যবস্থাপনা ও ত্রাণ মন্ত্রণালয়ের ন্যাশনাল ডিজাস্টার রেসপন্স কো-অর্ডিনেশন সেন্টারের দুপুর
২ টার প্রতিবেদন অনুযায়ী আজ এ তথ্য পাওয়া গেছে।

 খুলনা ও বরিশাল বিভাগের অধিকাংশ জায়গায়; রাজশাহী বিভাগের অনেক জায়গায় এবং রংপুর, ঢাকা, ময়মনসিংহ, চট্টগ্রাম ও সিলেট বিভাগের কিছু কিছু জায়গায় অস্থায়ী দমকা হাওয়াসহ হালকা থেকে মাঝারি ধরণের বৃষ্টি অথবা বজ্রসহ বৃষ্টি হতে পারে। সেই সাথে দেশের কোথাও কোথাও মাঝারি ধরনের ভারী থেকে ভারী বর্ষণ হতে পারে।

 ব্রহ্মপুত্র-যমুনা, গঙ্গা-পদ্মা এবং দক্ষিণ-পূর্বাঞ্চলের নদীসমূহের পানি সমতল হ্রাস পাচ্ছে, অপরদিকে উত্তর-পূর্বাঞ্চলের নদীসমূহের পানি সমতল বৃদ্ধি পাচ্ছে। আবহাওয়া অধিদপ্তরের তথ্য অনুযায়ী, দেশের দক্ষিণ-পশ্চিমাঞ্চল এবং তৎসংলগ্ন ভারতের গাঙ্গীয় পশ্চিমবঙ্গে আগামী ২৪ ঘণ্টায় মাঝারি থেকে ভারী বৃষ্টিপাতের সম্ভাবনা আছে। আগামী ২৪ ঘণ্টায় ব্রহ্মপুত্র-যমুনা এবং গঙ্গা-পদ্মা নদ-নদীসমূহের পানি সমতল হ্রাস অব্যাহত থাকতে পারে, অপরদিকে সুরমা-কুশিয়ারা নদীসমূহের পানি সমতল স্থিতিশীল হয়ে যেতে পারে।

 বিগত ২৪ ঘণ্টায় পানি সমতল হ্রাস পেয়েছে ৬০টি স্থানে ও সমতল বৃদ্ধি পেয়েছে ২৭টি স্থানে।

 সরকার গত ১ জুলাই থেকে আজ পর্যন্ত বন্যাদুর্গত বিভিন্ন জেলায় ২৮ হাজার ৮৫০ মে. টন চাল,
৫ কোটি ৩ লাখ ৫০ হাজার টাকা, ১ লাখ ১৮ হাজার কার্টন শুকনা খাবার, ৮ হাজার ৫০০ সেট তাঁবু,
৫৪ হাজার ৭০০ বান্ডিল ঢেউটিন, গৃহ নির্মাণে ১৬ কোটি ৪১ লাখ টাকা, শিশুখাদ্য ক্রয়ে ১৮ লাখ টাকা এবং গোখাদ্য ক্রয়ে ২৪ লাখ টাকা বরাদ্দ প্রদান করেছে।

#

কাদের/**অনসূয়া**/**পরীক্ষিৎ**/**আসমা**/**২০১৯**/**১৪৩০ ঘণ্টা**

তথ্যবিবরণী নম্বর : ৩০৫৫

**মিথ্যাচার করে সফল হওয়া যায় না**

 **- সমাজকল্যাণ মন্ত্রী**

ঢাকা, ৩ ভাদ্র (১৮ আগস্ট) :

 সমাজকল্যাণ মন্ত্রী নুরুজ্জামান আহমেদ বলেন, স্বাধীনতা বিরোধীরা জাতির পিতা বঙ্গবন্ধু শেখ মুজিবুর রহমানকে হত্যার পর মিথ্যাচারের মাধ্যমে জাতিকে বিভ্রান্ত করার চেষ্টা করেছিল। মিথ্যাচার করে সফল হওয়া যায় না। মিথ্যাচার তাদের অভ্যাস, জাতি তাদের আসল রূপ চিনে ফেলেছে। মিথ্যাচারীদের জনগণ বয়কট করেছে।

 মন্ত্রী ১৭ আগস্ট ফরিদপুরে শান্তি নিবাস, মহিলা ও শিশু কিশোরী হেফাজতিদের নিরাপদ আবাসকেন্দ্র
(সেফ হোম), সরকারি শিশু পরিবার পরিদর্শন উপলক্ষে আয়োজিত অনুষ্ঠানে প্রধান অতিথির বক্তব্যে এসব কথা বলেন।

 মন্ত্রী আরো বলেন, ৭৫ এর পর যারা ক্ষমতায় এসেছে তারা দেশের সম্পদ লুট করে দেশকে অন্ধকারে নিমজ্জিত করেছিল। তারা দেশের অর্থ বিদেশে পাচার করে দেশের বদনাম করেছে। জনগণের কাছে তাদের মুখোশ উন্মোচিত হয়েছে।

 জেলা প্রশাসক অতুল সরকারের সভাপতিত্বে সমাজসেবা অধিদফতরের মহাপরিচালক গাজী মোহাম্মদ নূরুল কবির, পুলিশ সুপার মোঃ আলিমুজ্জামান অনুষ্ঠানে উপস্থিত ছিলেন।

 এর আগে মন্ত্রী সরকারি শিশু পরিবার (বালিকা) এর মাল্টি পারপাস হল, অপেক্ষালয় ও ডাইনিং কক্ষ উদ্বোধন করেন।

#

জাকির/অনসূয়া/জসীম/রেজ্জাকুল/শামীম/২০১৯/১০০০ ঘণ্টা